Päivän Byrokraatti -palkinnon saa suomalainen valtamedia, joka nielaisi sellaisenaan itsenäisyyspäivän viettoa vastustavan äärivasemmiston propagandatempun ”alpakoista ja lapsista”.

Esimerkiksi Ilta-Sanomat julisti otsikossaan tunteisiin vetoavasti: ”Äärioikeisto syrjäytti lapset ja alpakat, järjestäjät tyrmistyivät – Pitääkö satavuotiaan Suomen kaduilla pelätä”.

Satavuotiaan Suomen kaduilla saa pelätä korkeintaan täydellisesti punavihreiden pillin tahtiin tanssivaa lehdistöä. Kevytkin faktantarkistus olisi riittänyt siihen, ettei toimittajan tarvitsisi jälkikäteen selvittää juttunsa virheitä Päivän Byrokraatista. Hassua kyllä, tällä kertaa ainoa kotiläksynsä tehnyt media oli Yle, joka haistoi välittömästi palaneen käryn ja kysyi heti otsikossaan: “Oliko Töölöntorille suunnitellulla lastentapahtumalla vain tarkoitus estää 612-soihtumarssi?”.

Yle oli täysin oikeassa. Todellisuudessa soihtukulkue ei liity äärioikeistoon, eikä Töölöntorille yritetyn kilpailevan tilaisuuden tarkoitus ei liity millään tapaa alpakoihin tai lapsiin, vaan se on vastamielenosoitus, jolle vain keksittiin propagandatarkoituksessa pehmoiselta kuulostava teema aivan viime hetkillä.

Vastamielenosoituksen facebook-sivu otsikolla ”Suomen 100-vee synttärit” pystytettiin kiireellä muutama päivä sitten 27.11.2017. Tilaisuuden todellisen luonteen selvittäminen ei olisi vaatinut paljon. Järjestäjäksi väitettyä ”Töölön Lapselliset” -nimistä ryhmää ei ole olemassa, vaan poliisille tehdystä ilmoituksesta ilmenee, että yhtenä tilaisuuden todellisena järjestäjänä on Aleksi Pahkala. Sama mies, joka on käsityksemme mukaan ollut järjestämässä myös aiempina vuosina 612-kulkueen vastamielenosoitusta. Silti hän kehtasi väittää Ylen toimittajalle, ettei muka tiennyt Töölöntorilta samaan aikaan lähtevästä kulkueesta.

Aiemmin Pahkala on kutsunut vastamielenosoitukset järjestävää ryhmää nimellä ”Vapaus pelissä”.

Nuo vastamielenosoitukset ovat yltyneet väkivaltaisiksi. Vuonna 2015 poliisi otti kiinni 130 soihtukulkuetta vastustanutta mielenosoittajaa ja poliisi joutui käyttämään vastamielenosoittajiin muun muassa kumisia ammuksia ampuvaa lamauttavaa paineilma-asetta. Poliisin viestintäjohtaja Juha Hakolan mukaan syynä oli vastamielenosoittajien väkivalta erityisesti poliisia kohtaan. Myös vuonna 2016 ryhmä syyllistyi väkivaltaisuuksiin, mutta kiinni otettujen määrä jäi olennaisesti pienemmäksi.

Aleksi Pahkala on järjestänyt Helsingissä myös aiemmin kaksi suurta ”rasismin vastaista” tapahtumaa: Meillä on unelma -konsertin heinäkuussa 2015 ja Peli poikki! -mielenosoituksen syyskuussa 2016. Ei niilläkään ole oikeasti mitään tekemistä rasismin vastustamisen kanssa, vaan myös nämä tapahtumat ovat yksinkertaisesti marxilaisen aatteen levityskanavia.

Sama marxilainen aate on kolme kertaa uhannut yhteiskuntamme perusrakenteita, joka kerta eri keinoin. 1918 marxistit yrittivät aseellista vallankumousta, 1970-luvulla yhteiskuntamme kaatamista poliittisesti Neuvostoliiton painostuksen avulla ja 2010-luvulla tekeytymällä vihreäksi suvaitsevaistoksi.

Jälkimmäinen keino on ovelin ja näyttää onnistuvan. Hyväksyttäviltä kuulostavien tarkoitusperien varjossa on helppo kieltää kilpailevien poliittisten mielipiteiden esittäminen ”vihapuheena” ja nakertaa porvarillisen yhteiskunnan perusrakenteita esimerkiksi tuhoamalla tieinfrastruktuuria tai suosimalla sosiaalitukiperäistä maahanmuuttoa, joka paitsi rasittaa talousjärjestelmää, myös tuo uusia tulonsiirroista riippuvaisia äänestäjiä punavihreille.

Ei ihmetyttäisi, vaikka myöhemmin ilmenisi, että tämänkertaista vastamielenosoitusta on ollut suunnittelemassa porukkaa vihreidenkin johdosta. Sellaisella innolla nämä ovat lähteneet levittämään väärää tietoa lapsista ja alpakoista. Jutussa on hyvin tuttu tuoksu. Juuri tällaisilla propagandatempuilla vihreät aina ajavat politiikkaansa, ja tunteisiin vetoava tyylilaji on nähty esimerkiksi ydinvoiman vastaisissa kampanjoissa.

”Pohditaan tätä hetki… Mikä olisi kaikkein tunteisiin menevin teema? Hei, otetaan lapset… ja sitten jotain pörröistä. Olisko kissat… Ei, nyt keksin – kirjoitetaan tähän alpakat! Höhöhöö, tää on tosi hauska, meneeköhän läpi?”

Valtamedian uutisointi on metsässä myös väittäessään 612-soihtukulkuetta ”äärioikeiston kulkueeksi”. Se ei sitä Päivän Byrokraatin käsityksen mukaan ole, vaan kyse on aivan tavallisista kansallismielisistä ihmisistä, jotka kunnioittavat ja vaalivat Suomen kalliilla hinnalla lunastettua itsenäisyyttä. Samat ihmiset sytyttävät kaksi kynttilää ikkunalle. Kai sitä paitsi jotain kertoo sekin, että ei kyseisestä kulkueesta ole koskaan ollut järjestysongelmia. Ainoat rähinöitsijät ovat olleet vastamielenosoittajia.

Tärkeintä on kuitenkin pitää mielessä se, ettei kokoontumislaki ja poliisin toiminta voi perustua huutoäänestykselle ja tilaisuuksien valinnalle niiden sisällön mukaan. Kaikilla on aatteeseensa katsomatta sananvapaus ja oikeus kulkea haluamansa asian puolesta. Tämä koskee jopa massamurhia tehneitä kommunisteja. Jos kahdesta yleisötilaisuudesta tehdään päällekkäiset ilmoitukset, eivätkä molemmat mahdu samaan paikkaan samaan aikaan, lain mukainen periaate on, että tilaisuuksista se väistyy, josta ilmoitus on tehty myöhemmin.

Mitä oikein pitäisi ajatella siitä, että vihreiden ex-ministerit Ville Niinistö ja Anni Sinnemäki, joista jälkimmäinen on tällä hetkellä vieläpä Helsingin kaupungin korkea virkamies, vaativat poliisia toimimaan lainvastaisesti ja suosimaan yhtä tilaisuutta toisen kustannuksella?